CELEX: 32022R0141
Language: hu
Date: 2022-01-21 00:00:00
Title: A Bizottság (EU) 2022/141 rendelete (2022. január 21.) az 1333/2008/EK európai parlamenti és tanácsi rendelet II. mellékletének a nátrium-karbonátok (E 500) és a kálium-karbonátok (E 501) feldolgozatlan lábasfejűekben való felhasználása tekintetében történő módosításáról (EGT-vonatkozású szöveg)

2022.2.2.   
               
               
                  HU
               
               
                  Az Európai Unió Hivatalos Lapja
               
               
                  L 23/22
               
            
         A BIZOTTSÁG (EU) 2022/141 RENDELETE
         (2022. január 21.)
         az 1333/2008/EK európai parlamenti és tanácsi rendelet II. mellékletének a nátrium-karbonátok (E 500) és a kálium-karbonátok (E 501) feldolgozatlan lábasfejűekben való felhasználása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
         mivel:
         
                     (1)
                  
                  
                     Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
                  
               
                     (2)
                  
                  
                     E jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy egy tagállam vagy érdekelt fél kérelemre történhet.
                  
               
                     (3)
                  
                  
                     Az 1333/2008/EK rendelet II. melléklete értelmében a nátrium-karbonátok (E 500) és a kálium-karbonátok (E 501) élelmiszer-adalékanyagként való felhasználása számos élelmiszerben, quantum satis mennyiségben engedélyezett. Többek között engedélyezett használatuk a 9.2 élelmiszer-kategóriában. „Feldolgozott hal és halászati termékek, ideértve a rákféléket és puhatestűeket is.”
                  
               
                     (4)
                  
                  
                     2020. szeptember 9-én kérelem érkezett a Bizottsághoz a nátrium-karbonátok (E 500) és a kálium-karbonátok (E 501) feldolgozatlan lábasfejűekben való felhasználásának engedélyezése iránt.
                  
               
                     (5)
                  
                  
                     A lábasfejűek megjelenése tekintetében a karbonátok hasonló hatást fejtenek ki, mint a jelenleg fagyasztott és gyorsfagyasztott puhatestűekben és rákfélékben engedélyezett foszforsav – foszfátok – di-, tri- és polifoszfátok (E 338-452). A lábasfejűek gyártási folyamata a só, a citrátok és a karbonátok legfeljebb 3 %-os oldatát tartalmazó fürdőkben történő merítéses kezelést foglal magában a fürdő savasságának 2–3 napon keresztül történő szabályozása céljából. Az eredmény a hidratálás, a termék állagának és szerkezetének megváltozása, valamint a szín megtartása. Gőzölés után a karbonátokkal és citrátokkal kezelt lábasfejűek jobb érzékszervi tulajdonságokkal rendelkeznek, például húsuk puhább, ízük jobb, színük világosabb, mint a csak citrátokkal kezelt lábasfejűeké. A kérelmező által végzett érzékszervi értékelésből következik, hogy a nátrium-karbonátoknak (E 500) és a kálium-karbonátoknak (E 501) a foszfátok helyett, savasságot szabályozó anyagként történő javasolt felhasználása javítja a lábasfejűek érzékszervi tulajdonságait és azok fogyasztók általi érzetét.
                  
               
                     (6)
                  
                  
                     Az 1331/2008/EK rendelet 3. cikke (2) bekezdésének megfelelően a Bizottság kikéri az Európai Élelmiszerbiztonsági Hatóság (a továbbiakban: a Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó aktualizálásnak valószínűsíthetően nincs az emberi egészségre gyakorolt hatása.
                  
               
                     (7)
                  
                  
                     A nátrium-karbonát (E 500) és a kálium-karbonát (E 501) biztonságosságát 1990-ben értékelte az élelmiszerügyi tudományos bizottság, amely rögzítette, hogy e két élelmiszer-adalékanyag tekintetében „nincs meghatározva (3)” elfogadható napi bevitel (ADI). A „nincs meghatározva” kifejezés azt jelenti, hogy a rendelkezésre álló toxikológiai, biokémiai és klinikai adatok alapján az anyag teljes napi bevitele – amely az anyag természetes előfordulásából, valamint az élelmiszerekben a kívánt technológiai hatás eléréséhez szükséges mennyiségben történő jelenlegi felhasználásából vagy felhasználásaiból adódik – nem jelent veszélyt az egészségre. A fentiek fényében, valamint tekintettel arra, hogy nincsenek konkrét prioritások a nátrium-karbonátok (E 500) és a kálium-karbonátok (E 501) újraértékelésére a 257/2010/EU bizottsági rendeletben (4) az élelmiszer-adalékanyagok újraértékelésére vonatkozóan meghatározott program keretében, a Bizottság úgy véli, hogy a nátrium-karbonátok (E 500) és a kálium-karbonátok (E 501) savasságot szabályozó anyagokként, feldolgozatlan lábasfejűekben történő felhasználásának engedélyezése a fenti jegyzék olyan naprakésszé tételének tekinthető, amely valószínűsíthetően nem gyakorol hatást az emberi egészségre, ezért nem szükséges kikérni a Hatóság véleményét.
                  
               
                     (8)
                  
                  
                     Ezért helyénvaló engedélyezni a nátrium-karbonátok (E 500) és a kálium-karbonátok (E 501) savasságot szabályozó anyagként való felhasználását az 1333/2008/EK rendelet II. mellékletében szereplő „09.1.2: „Feldolgozatlan rákfélék és puhatestűek” élelmiszer-kategóriában a lábasfejűek tekintetében, quantum satis mennyiségben. A foszfátok felhasználásának fagyasztott és gyorsfagyasztott puhatestűekre és rákfélékre való korlátozásából kifolyólag a nátrium-karbonátok (E 500) és kálium-karbonátok (E 501) foszfátok alternatíváiként, feldolgozatlan lábasfejűekben való felhasználását a foszforsav – foszfátok – di-, tri- és polifoszfátok ételadalékanyag-csoporttal (E 338–452) nem kezelt fagyasztott és gyorsfagyasztott lábasfejűekre kell korlátozni.
                  
               
                     (9)
                  
                  
                     Az 1333/2008/EK rendelet II. mellékletét ezért ennek megfelelően módosítani kell.
                  
               
                     (10)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1333/2008/EK rendelet II. melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. január 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2008.12.31., 16. o.
         
         
            (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
         
            (3)  Az élelmiszerügyi tudományos bizottság jelentései, 25. sorozat, 1991, 13. o. (https://ec.europa.eu/food/system/files/2020-12/sci-com_scf_reports_25.pdf).
         
            (4)  A Bizottság 257/2010/EU rendelete (2010. március 25.) az élelmiszer-adalékanyagokról szóló 1333/2008/EK európai parlamenti és tanácsi rendelet szerint jóváhagyott élelmiszer-adalékanyagok újraértékelésére kidolgozott program létrehozásáról (HL L 80., 2010.3.26., 19. o.).
      
      
         
            MELLÉKLET
            Az 1333/2008/EK rendelet II. mellékletének E. része a következőképpen módosul:
            
                        i.
                     
                     
                        a 09.1.2 „Feldolgozatlan rákfélék és puhatestűek” élelmiszer-kategóriában az E 385 – Kalcium-dinátrium-etilén-diamin-tetra-acetát (kalcium-dinátrium-EDTA) – adalékanyagra vonatkozó bejegyzés után a szöveg a következő bejegyzésekkel egészül ki:
                        
                                    „E 500
                                 
                                 
                                    Nátrium-karbonátok
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    kizárólag: fagyasztott és gyorsfagyasztott lábasfejűek
                                 
                              
                                    E 501
                                 
                                 
                                    Kálium-karbonátok
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    kizárólag: fagyasztott és gyorsfagyasztott lábasfejűek”
                                 
                              
                  
                        ii.
                     
                     
                        a táblázat a (90) lábjegyzet után a következő, (95) lábjegyzettel egészül ki:
                        
                                    „(95)
                                 
                                 
                                    : nem használható együtt foszforsavval – foszfátokkal – di-, tri- és polifoszfátokkal (E 338-452).”